
Uznesenie Okresný súd Banská Bystrica v exekučnej veci oprávneného: Dopravný podnik mesta Košice, akciová spoločnosť, IČO.: 31 701 914, so sídlom A. X, XXX XX B. - C., v právnom zastúpení JUDr. Peter Frajt, advokát, s.r.o., IČO.: 47 240 369 so sídlom advokátskej kancelárie Garbiarska 1075/5, 040 01 Košice – Staré Mesto, proti povinnému: D. E., nar. XX.XX.XXXX, trvale bytom F. XXX/XX, XXX XX G., (korešpondenčná adresa – B. XX, XXX XX B.), vedenej u súdneho exekútora JUDr. Martin Petrovič, súdny exekútor, IČO.: 42324840, so sídlom Exekútorského úradu H., B.- G. XXX/X, XXX XX H., v konaní č. 413EX 329/25, o vymoženie sumy vo výške 60,90 Eur s príslušenstvom, o návrhu na zastavenie exekúcie zo strany povinného, takto rozhodol: Súd návrh na zastavenie exekúcie povinného podľa ust. §61l ods.3 Exekučného poriadku z a m i e t a. odôvodnenie: 1. Oprávnený sa návrhom na vykonanie exekúcie, ktorý bol konajúcemu súdu doručený dňa 10.04.2025, domáhal od povinného vymoženia plnenia vo výške 60,90 Eur – istiny na základe exekučného titulu, ktorými je – Platobný rozkaz Okresného súdu Košice – okolie č.k. 14Csp/24/2023 – 16 zo dňa 15.03.2023, (ďalej len „exekučný titul zo dňa 15.03.2023), pričom exekučný titul zo dňa 15.03.2023 nadobudol právoplatnosť a vykonateľnosť dňa 04.07.2023. 2. Konajúci súd následne vo veci 74Ek/1081/2025, IČS.: 6125280331, vydal dňa 17.04.2025 Poverenie č. I.:G.:J.:XXXX:XXXXXXXXXX.X , ktorým dňa 17.04.2025 poveril vykonaním predmetnej exekúcie súdneho exekútora - JUDr. Martin Petrovič, súdny exekútor, IČO.: 42324840, so sídlom Exekútorského úradu H., B.- G. XXX/X, XXX XX H., v konaní č. 413EX 329/25, (ďalej len „súdny exekútor“). 3. V priebehu exekúcie bolo povinnému dňa 04.08.2025 doručené Upovedomenie o začatí exekúcie č. 413EX 329/25 s tým, že povinný svoj návrh na zastavenie exekúcie označený ako „Návrh na zastavenie exekúcie“ zo dňa 05.08.2025 (ďalej len „Návrh na zastavenie exekúcie“) doručil na Exekútorský úrad JUDr. Ďurákovej dňa 06.08.2025 teda, v zákonom stanovenej 15-dňovej lehote na podanie návrhu na zastavenie exekúcie podľa ust. §61k ods.2 Exekučného poriadku. V uvedenom Návrhu na zastavenie exekúcie povinný okrem iného uvádza, „podávam návrh na zastavenie exekúcie z dôvodu klamlivo uvedených údajov zo strany môjho syna K. E.. Rozhodnutie súdu č. 14Csp/24/2023-16 zo dňa 15.03.2023 som neprevzala, že sa na adrese v Sokoli sa nezdržiavam ale predpokladám, že ide o cestovanie MHD môjho syna K. E. bez cestovného lístka. V prílohe predkladám rozsudky v ktorých je uvedené, že zákonným zástupcom K. E. je jeho otec L. E.. Z toho dôvodu žiadam exekúciu na moje meno zastaviť.“ 4. Oprávnený sa k Návrhu na zastavenie exekúcie ku dňu vydania daného rozhodnutia nevyjadril.
5. Podľa ust. § 61k ods. 1 zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov (ďalej len „Exekučný poriadok, súd exekúciu zastaví v celom rozsahu alebo v časti, ak a) po vzniku exekučného titulu nastali okolnosti, ktoré spôsobili zánik vymáhaného nároku, b) exekučný titul bol zrušený, c) je tu dôvod podľa osobitného predpisu, pre ktorý sú uznanie alebo výkon cudzieho exekučného titulu neprípustné, ibaže ho bolo možné v konaní už skôr uplatniť (§54 ods.2), d)sú tu iné skutočnosti, ktoré bránia vymáhateľnosti exekučného titulu. e)je predpoklad, že iná povinnosť uložená exekučným titulom, najmä povinnosť niečoho sa zdržať alebo niečo strpieť, ktorú okrem povinného nemôžu vykonať iné osoby, bude dobrovoľne a riadne plnená aj bez vedenia exekučného konania; predpokladá sa, že iná povinnosť je dobrovoľne a riadne plnená, ak od posledného porušenia tejto inej povinnosti uplynulo najmenej 6 mesiacov. 6. Podľa ust. § 61k ods. 2 Exekučného poriadku, povinný môže z dôvodov podľa odseku 1, podať do 15 dní od doručenia upovedomenia o začatí exekúcie návrh na zastavenie exekúcie. Návrh na zastavenie exekúcie musí byť odôvodnený a musia v ňom byť uvedené všetky skutočnosti, ktoré povinný môže ku dňu podania návrhu uplatniť. Takýto návrh má odkladný účinok. 7. Podľa ust. § 61l ods. 1 Exekučného poriadku, o návrhoch na zastavenie exekúcie, ktoré majú odkladný účinok, rozhoduje súd prednostne. 8. Podľa ust. § 61l ods. 2 Exekučného poriadku na prejednanie návrhu na zastavenie exekúcie nie je potrebné nariaďovať pojednávanie. Pred rozhodnutím môže súd nariadiť vypočutie určitej osoby. 9. Podľa ust. §61l ods. 3 Exekučného poriadku, ak je tu dôvod zastavenia exekúcie, súd exekúciu zastaví a rozhodne o trovách exekúcie vrátane určenia ich výšky; inak návrh zamietne. Ak súd návrh na zastavenie exekúcie zamietol z dôvodu, že návrh bol podaný oneskorene, i keď tu dôvod na zastavenie exekúcie je, povinný má právo domáhať sa vrátenia plnenia žalobou podanou voči oprávnenému. 10. Návrh na zastavenie exekúcie je procesnou obranou povinného proti exekúcii, ktorého účelom je zastavenie exekúcie alebo upustenie od vykonania exekúcie z dôvodov taxatívne ustanovených v zákone. Nie je opravným prostriedkom, ktorým by sa napádal exekučný titul. Je to procesný prostriedok, ktorým možno vyvolať začiatok incidenčného sporu o prípustnosť exekúcie. Smeruje proti exekúcii, nie proti exekučnému titulu. Predmetom návrhu na zastavenie exekúcie, preto môžu byť skutočnosti, ktoré nastali až po vzniku exekučného titulu. Ak by jestvovali pred vznikom exekučného titulu, zásadne ich nemožno uplatniť, pretože ich relevancia sa skončila vydaním rozhodnutia, ktoré sa stalo podkladom pre exekúciu. 11. Exekučný súd teda v konaní o návrhu na zastavenie exekúcie skúma oprávnenosť a dôvodnosť začatia exekúcie a návrh na zastavenie exekúcie sa posudzuje v čase začatia exekučného konania, t.j. v čase podania návrhu na vykonanie exekúcie u súdneho exekútora. Povinný nemôže v návrhu na zastavenie exekúcie namietať skutočnosti, ktoré vznikli pred vydaním exekučného titulu. Tieto skutočnosti mal namietať v konaní základnom a ak tak opomenul, nie je mu poskytnutá ochrana v exekučnom konaní. Pokiaľ povinný nesúhlasil s vydaným rozhodnutím a považovala nárok oprávneného za nedôvodný, mal možnosť v zmysle poučenia podať proti nemu v stanovenej lehote odvolanie, kde by v rámci dokazovania mohol uplatniť všetky svoje námietky a výhrady k exekučnému titulu. 12. Vo vykonávacom konaní musí súd vychádzať z vykonávaného rozhodnutia, ktoré je exekučným titulom, pretože len vykonáva to, o čom už bolo rozhodnuté a nenahrádza súd, resp. iný orgán, v základnom konaní a v jeho rozhodovacej činnosti. Exekučný súd je viazaný rozhodnutím vo veci samej, ktoré je vykonávané a ktoré zakladá oprávnenému právo na splnenie určenej povinnosti voči tam označenému subjektu a preto exekučnému súdu neprislúcha čokoľvek meniť na tomto rozhodnutí, príp. ho akokoľvek vecne preskúmavať. 13. Exekučným titulom v posudzovanej veci je - Platobný rozkaz Okresného súdu Košice – okolie č.k. 14Csp/24/2023 – 16 zo dňa 15.03.2023, pričom exekučný titul zo dňa 15.03.2023 nadobudol právoplatnosť a vykonateľnosť dňa 04.07.2023. Na strane povinného žalovaného v pôvodnom konaní vystupuje samotná povinná. Uvedené rozhodnutie je teda spôsobilým exekučným titulom na vykonanie
exekúcie, ktoré je právoplatné a vykonateľné. Súd má tým za preukázané, že oprávnený podal návrh na vykonanie exekúcie zo dňa 10.04.2025 na základe vyššie uvedeného exekučného titulu dôvodne. Povinný vo svojom návrhu na zastavenie exekúcie neuviedol žiadne okolnosti, ktoré by spôsobili zánik vymáhaného nároku alebo bránili jeho vymáhateľnosti, alebo iné dôvody, pre ktoré by bola exekúcia neprístupná. 14. Exekučný súd k námietke, že nie je povinná plniť pohľadávku oprávneného z exekučného titulu zo dňa 15.03.2023, že to ide o jej syna a jeho pohľadávku, ktorú by mal hradiť otec syna K. tak, nesúhlasí. Exekučný súd poukazuje povinnému, že povinný mal možnosť tak, ako je to uvedené v poučení exekučného titulu zo dňa 15.03.2023 podať voči danému rozhodnutiu odpor v lehote 15 dní odo dňa doručenia daného rozhodnutia, kde mohol povinný uviesť všetky svoje výhrady voči danému rozhodnutiu. Skutočnosť, že povinný túto možnosť nevyužil je jeho právo ale zároveň je povinný následne zodpovedný za následky svojho konania respektíve nekonania, ktoré nemôže dávať za vinu nikomu inému než sebe. Exekučný súd má za to, že exekučný titul zo dňa 15.03.2023 je právoplatný a vykonateľný exekučný titul, ktorý zaväzuje povinnú k povinnosti plniť oprávnenému plnenie v ňom uvedené. Exekučný súd v tejto súvislosti uvádza, že vyššie uvedené námietky povinného, nezakladajú pre exekučný súd zákonný dôvod na zastavenie exekúcie podľa ust. §61k ods.1 Exekučného poriadku, pretože exekučný súd vo vykonávacom konaní musí vychádzať z vykonávaného rozhodnutia, ktoré je exekučným titulom, pretože len vykonáva to, o čom už bolo rozhodnuté a nenahrádza súd, resp. iný orgán, v základnom konaní a v jeho rozhodovacej činnosti. Exekučný súd je viazaný rozhodnutím vo veci samej, ktoré je vykonávané a ktoré zakladá oprávnenému právo na splnenie určenej povinnosti voči tam označenému subjektu a preto exekučnému súdu neprislúcha čokoľvek meniť na tomto rozhodnutí, príp. ho akokoľvek vecne preskúmavať. 15. Na základe vyššie uvedeného exekučný súd považuje za potrebné ešte raz povinnému zdôrazniť, že argumenty, ktoré povinný uviedol v Návrhu na zastavenie exekúcie nenapĺňajú žiaden zo zákonných dôvodov na zastavenie exekúcie podľa ust. §61k ods.1 Exekučného poriadku a preto exekučný súd nemôže vyhovieť Návrhu na zastavenie exekúcie zo strany povinného. 16. Vzhľadom na skutočnosť, že súd pri rozhodovaní o Návrhu na zastavenie exekúcie nezistil žiadny z dôvodov na zastavenie exekúcie podľa ust. § 61k ods.1 Exekučného poriadku tak, ako bolo vyššie uvedené a teda exekúcia sa má vykonať na základe právoplatného a vykonateľného exekučných titulu zo dňa 15.03.2023 v súlade s ust. § 61l ods. 3 Exekučného poriadku, návrh povinného na zastavenie exekúcie zamietol tak, ako je to uvedené vo výrokovej vete daného rozhodnutia. Poučenie: Proti tomuto rozhodnutiu je prípustné podať sťažnosť v lehote 15 dní od doručenia uznesenia na Okresnom súde Banská Bystrica. Sťažnosť môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná. V sťažnosti musí byť uvedené, ktorému súdu je určená, kto ju podáva, proti ktorému uzneseniu smeruje, v akom rozsahu sa napáda, v čom sa toto uznesenie alebo postup súdu považuje za nesprávny a čoho sa sťažovateľ domáha. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné. Ak ten, komu bola vykonateľným rozhodnutím uložená povinnosť, dobrovoľne nesplní, čo mu ukladá vykonateľné rozhodnutie, môže oprávnená osoba podať návrh na vykonanie exekúcie podľa Exekučného poriadku.

